Document ID: 32014R0432

TARYBOS REGLAMENTAS (ES) Nr. 432/2014
2014 m. balandžio 22 d.
kuriuo iš dalies keičiamos tam tikros Reglamente (ES) Nr. 43/2014 nustatytos žvejybos galimybės
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
Reglamente (ES) Nr. 43/2014 (1) Taryba 2014 metams nustatė tam tikrų žuvų išteklių ir žuvų išteklių grupių žvejybos galimybes, taikomas Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos laivams;
(2)
Norvegijos ir Farerų salų vandenyse žvejojančių Sąjungos laivų ir Sąjungos vandenyse žvejojančių Norvegijos ir Farerų salų laivų žvejybos galimybės ir apibusės prieigos prie išteklių jų vandenyse sąlygos yra nustatomos kasmet po konsultacijų dėl žvejybos teisių, kurios vykdomos laikantis susitarimuose arba protokoluose dėl santykių su atitinkamai Norvegija (2) ir Farerų salomis (3) žuvininkystės srityje numatytos tvarkos. Kol konsultacijos dėl 2014 m. tvarkos nėra baigtos, Reglamentu (ES) Nr. 43/2014 nustatomos laikinosios tam tikrų žuvų išteklių žvejybos galimybės. Konsultacijos su Norvegija Farerų salomis baigtos ir dėl žvejybos galimybių 2014 metams susitarta atitinkamai 2014 m. kovo 12 d. ir 13 d. Be to, 2014 m. kovo 28 d. konsultacijos buvo baigtos tarp pakrantės valstybių dėl žydrųjų merlangų ir tarp Sąjungos, Islandijos, Norvegijos ir Rusijos Federacijos dėl Atlanto Skandinavijos silkių. Tai įgalino Norvegiją ir Sąjungą tartis dėl abipusės tvarkos dėl prieigos prie išteklių jų vandenyse. Todėl Reglamentas (ES) Nr. 43/2014 turėtų būti atitinkamai iš dalies pakeistas;
(3)
remiantis Sąjungos ir Norvegijos derybų rezultatais, Sąjunga gali leisti Sąjungos laivams žvejojant iki 10 % viršyti Sąjungos turimą kvotą su sąlyga, kad visas viršijant Sąjungos turimą kvotą panaudotas kiekis bus išskaičiuotas iš jos 2015 m. kvotos. Sąjunga taip pat gali 2015 m. išnaudoti nepanaudotą kiekį, neviršydama 10 % jos turimos 2014 m. kvotos. Tikslinga suteikti galimybę lanksčiai nustatyti tas žvejybos galimybes, kad būtų užtikrintos vienodos sąlygos Sąjungos laivams, leidžiant atitinkamoms valstybėms narėms pasirinkti galimybę lanksčiai naudoti kvotą. Jei valstybė narė nepasinaudojo galimybe lanksčiai naudoti tam tikros rūšies išteklių kvotą, tikslinga pagal Reglamento (ES) Nr. 40/2013 10 straipsnio 2 dalį toliau taikyti Reglamento (EB) Nr. 847/96 3 ir 4 straipsnius;
(4)
2014 m. antrajame metiniame susitikime Regioninė žvejybos pietų Ramiajame vandenyne valdymo organizacija (SPRFMO) priėmė žvejybos galimybes, kurias sudaro Perų stauridžių bendras leidžiamas sužvejoti kiekis (BLSK). SPRFMO taip pat iš naujo apibrėžė specifinį rajoną, kuriame nuo 2014 m. gegužės 4 d. bus ribojamos dugninės žvejybos pastangos ir jos metu sužvejojami kiekiai. Tos nuostatos turėtų būti įgyvendintos Sąjungos teisėje;
(5)
būtina paaiškinti kai kurias nuostatas dėl tam tikrų išteklių, dėl vakarinės Lamanšo sąsiaurio dalies jūrų liežuvių žvejybos pastangų valdymo tvarkos ir dėl specialaus ataskaitų teikimo įpareigojimo, susijusio su Amerikos tropinių tunų komisija;
(6)
Reglamente (ES) Nr. 43/2014 numatyti sužvejojamo kiekio ir žvejybos pastangų apribojimai atitinkamai taikomi nuo 2014 m. sausio 1 d. ir vasario 1 d. Todėl šio reglamento nuostatos dėl sužvejojamo kiekio ir žvejybos pastangų apribojimų turėtų taip pat būti taikomos nuo tų datų. Toks taikymas atgaline data nepažeidžia teisinio tikrumo ir teisėtų lūkesčių principų, nes aptariamos žvejybos galimybės dar neišnaudotos. Tačiau dugninės žvejybos pastangų ir jos metu sužvejojamo kiekio apribojimai SPRFMO nurodytame rajone turėtų būti taikomi nuo 2014 m. gegužės 4 d. Kadangi tam tikrų leidžiamų sužvejoti žuvų kiekių apribojimų ir žvejybos pastangų tvarkos pakeitimai turi įtakos Sąjungos laivų ekonominei veiklai ir veiklos žvejybos sezonu planavimui, šis reglamentas turėtų įsigalioti iš karto, kai tik bus paskelbtas,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 43/2014 daliniai pakeitimai
Reglamentas (EB) Nr. 43/2014 iš dalies keičiamas taip:
1)
1 straipsnio 3 dalis išbraukiama;
2)
įterpiamas šis straipsnis:
„18a straipsnis
Lankstumas nustatant tam tikrų žuvų išteklių žvejybos galimybes
1. Šis straipsnis taikomas šių žuvų ištekliams:
a)
juodadėmių menkių IV zonoje, IIa zonos Sąjungos vandenyse;
b)
žydrųjų merlangų I, II, III, IV, V, VI, VII, VIIIa, VIIIb, VIIId, VIIIe, XII ir XIV zonų Sąjungos ir tarptautiniuose vandenyse;
c)
atlantinių skumbrių IIIa ir IV zonose; IIa, IIIb, IIIc and IIId zonų Sąjungos vandenyse;
d)
atlantinių skumbrių VI, VII, VIIIa, VIIIb, VIIId ir VIIIe zonose; Vb zonos Sąjungos ir tarptautiniuose vandenyse, IIa, XII ir XIV zonų tarptautiniuose vandenyse;
e)
atlantinių skumbrių VIIIc, IX ir X zonose; CECAF 34.1.1 rajono Sąjungos vandenyse;
f)
atlantinių skumbrių IIa ir IVa zonų Norvegijos vandenyse;
g)
atlantinių silkių I ir II zonų Sąjungos, Norvegijos ir tarptautiniuose vandenyse;
h)
ledjūrio menkių Šiaurės jūroje;
i)
jūrinių plekšnių Šiaurės jūroje;
j)
atlantinių silkių Šiaurės jūroje į šiaurę nuo 53o šiaurės platumos;
k)
atlantinių silkių IVc ir VIId zonose;
l)
juodadėmių menkių IIIa zonoje.
2. Bet kurių 1 dalyje nustatytų išteklių atveju valstybės narės gali pasinaudoti galimybe savo pirminę kvotą, nustatytą I priede, padidinti iki 10 %. Atitinkama valstybė narė apie savo sprendimą Komisijai praneša raštu. Po tokio pranešimo laikoma, kad tokia padidinta kvota yra tai valstybei narei skirta kvota 2014 metams.
3. Visas pagal šią padidintą kvotą 2014 m. sunaudotas kiekis tonomis, kuris viršija pirminę kvotą, išskaičiuojamas apskaičiuojant atitinkamos valstybės narės atitinkamų žuvų išteklių kvotą 2015 metams.
4. Visas pagal pirminę kvotą nesunaudotas kiekis (iki 10 % tos kvotos) pridedamas apskaičiuojant atitinkamos valstybės narės atitinkamų žuvų išteklių kvotą 2015 metams.
5. Nustatant sunaudotus ir nesunaudotus kiekius pagal šio straipsnio 3 ir 4 dalis, atsižvelgiama į visą kiekį, kuris buvo perleistas kitoms valstybėms narėms pagal Reglamento (ES) Nr. 1380/2013 16 straipsnio 8 dalį, ir į visą kiekį, išskaičiuotą pagal Reglamento (EB) Nr. 1224/2009 37, 105 ir 107 straipsnius.
6. Jei valstybė narė pasinaudojo šio straipsnio 2 dalyje numatyta galimybe dėl kurios nors rūšies išteklių, Reglamento (EB) Nr. 847/96 3 ir 4 straipsniai tos valstybės narės atžvilgiu šiems ištekliams netaikomi.“;
3)
31 straipsnis pakeičiamas taip:
„31 straipsnis
Dugninė žvejyba
Valstybės narės, kurios turi įrašų apie dugninės žvejybos pastangas arba šios žvejybos metu sužvejotas žuvis SPRFMO konvencijos rajone 2002 m. sausio 1 d.-2006 m. gruodžio 31 d., savo dugninės žvejybos pastangas arba sužvejojamų žuvų kiekį konvencijos rajone apriboja, t. y. žvejyba vykdoma tik tose konvencijos rajono dalyse, kuriose dugninė žvejyba vykdyta tuo laikotarpiu, ir laikantis tokio lygio, kuris neviršija metinio vidutinio sužvejojamų žuvų kiekio arba žvejybos pastangų lygio 2002 m. sausio 1 d.-2006 m. gruodžio 31 d.“;
4)
32 straipsnio 6 dalies b punktas pakeičiamas taip:
„b)
a punkte nurodytą informaciją praneša valstybei narei, kurių piliečiai jie yra. Valstybės narės iki 2014 m. sausio 31 d. Komisijai perduoda prieš tai ėjusiais metais surinktą informaciją.“;
5)
IA priedas iš dalies keičiamas pagal šio reglamento I priedą;
6)
IB priedas iš dalies keičiamas pagal šio reglamento II priedą;
7)
IJ priedo tekstas pakeičiamas šio reglamento III priedo tekstu;
8)
IIC priedas iš dalies keičiamas pagal šio reglamento IV priedą;
9)
III priedas pakeičiamas šio reglamento V priedo tekstu;
10)
VIII priedas pakeičiamas šio reglamento VI priedo tekstu.
2 straipsnis
Įsigaliojimas ir taikymas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Tačiau
a)
1 straipsnio 3 punktas taikomas nuo 2014 m. gegužės 4 d. ir
b)
1 straipsnio 8 punktas taikomas nuo 2014 m. vasario 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 22 d.

Labels: 11
8
18
6